**Michael Terence «Terry» Wogan** (1938–2016) var en irsk-britisk radio- og TV-personlighet som jobbet det meste av sin karriere i BBC. Utenfor Storbritannia er han kjent som BBCs mangeårige kommentator i Eurovision Song Contest.

Oppvekst og tidlig karrière
---------------------------

Wogan ble født i Limerick og vokste opp i Irland. Han startet sin mediekarrière som nyhetsoppleser og senere programleder i den irske rikskringkasteren RTÉ. Mot slutten av 1960-tallet jobbet Wogan stadig mer for BBC Radio, og i 1972 tok han over som programleder for frokostshowet på BBC Radio 2. Det daglige radioprogrammet var kanalens flaggskip, og Wogan ble en svært populær programleder med en lytterskare på opptil 7,6 millioner. I 1984 sluttet han i frokostshowet for å satse på en tv-karriere på fulltid.

*Wake Up to Wogan*
------------------

I 1993 var Wogan tilbake i BBC Radio og startet igjen sitt daglige morgenshow *Wake Up to Wogan* på BBC Radio 2. Programmet ble raskt igjen det mest populære radioprogrammet i Storbritannia. I 2005 hadde programmet over åtte millioner lyttere på det meste.

18. desember 2009 ledet han sitt siste frokostshow, men fortsatte å jobbe i BBC Radio 2. Hver søndag ledet han *Weekend Wogan*, et totimers direktesendt radioshow med gjester og musikkframføringer. Han ledet programmet fram til 8. november 2015, da han måtte slutte på grunn av sviktende helse.

Eurovision Song Contest
-----------------------

Terry Wogan var for mange briter synonymt med Eurovision Song Contest. Han kommenterte sin første finale for BBC Radio i 1971, og kommenterte siden for BBC TV i 1973 og 1978 og siden hvert eneste år fra 1980 til 2008. Han ble svært populær og kjent for sine munnrappe kommentarer, ispedd en god dose britisk sarkasme og syrlighet.

De spisse kommentarene ble etter hvert også kjente for hele Europa, blant annet da han omtalte det danske programlederparet for «Doktor Død og Tannfeen» under finalen i 2001. Han fikk også mye kritikk for sine kritiske og syrlige kommentarer, og den svenske *Melodifestival*-sjefen Christer Björkman mente Wogans syrligheter hadde skapt en «generasjon med briter som bare ser på showet som irrelevant og harry».

Han var også en viktig inspirasjonskilde for NRKs mangeårige og beryktede Eurovision-kommentator, Jostein Pedersen. Da Wogan døde i 2016, roste Pedersen ham for sin varme og humor. Pedersens Wogan-favoritt stammet fra åpningen av finalen i Eurovision Song Contest i 2007, da Wogan sa: «Hvem vet hvilket helvete som nå ligger foran oss? … Vel, faktisk så vet jeg det, jeg har jo sett prøvene».

Wogan var også programleder for en rekke britiske finaler, og han ledet Eurovision Song Contest i 1998 sammen med Ulrika Jonsson. I 2009 tok Graham Norton over som kommentator for Eurovision Song Contest på BBC.

Annet
-----

I 2005 ble Wogan utnevnt til kommandørridder av Order of the British Empire. Han ble dermed slått til ridder. Fordi han hadde fått britisk statsborgerskap, fikk han rett til å føre tiltaleformen *sir* foran sitt navn.

Han giftet seg med Helen Joyce i april 1965, og paret bodde i Taplow i Buckinghamshire. De hadde fire barn og fem barnebarn.

I desember 2015 ble det kjent at Wogan var alvorlig syk av kreft, og helsen forverret seg raskt. 31. januar 2016 døde han i sitt hjem i Buckinghamshire, 77 år gammel. Da han døde, sa statsminister David Cameron at «Storbritannia har mistet et enormt talent, noen millioner følte var deres egne, spesielle venn».

Referanser
----------

1. 1 2   Encyclopædia Britannica Online, Encyclopædia Britannica Online-ID biography/Terry-Wogan, besøkt 9. oktober 2017[Hentet fra Wikidata]
2. 1 2   Autorités BnF, BNF-ID 140670897[Hentet fra Wikidata]
3. ↑   www.nndb.com[Hentet fra Wikidata]
4. 1 2   www.aveleyman.com[Hentet fra Wikidata]
5. ↑   famousdude.com[Hentet fra Wikidata]
6. ↑   www.theguardian.com[Hentet fra Wikidata]
7. ↑   www.bbc.co.uk[Hentet fra Wikidata]
8. 1 2   www.nndb.com[Hentet fra Wikidata]
9. 1 2  «Terry's Top Ten Triumphs!». UKTV Gold (Arkivert side). Arkivert fra originalen 31. desember 2006. Besøkt 2. desember 2016.
10. 1 2  «Sir Terry Wogan: Veteran broadcaster dies, aged 77». *BBC.com*. 31. januar 2016.
11. ↑  «Eurovision community mourns Sir Terry Wogan». Den europeiske kringkastingsunion. 31. januar 2016. Besøkt 2. desember 2016.
12. 1 2  Hastings, Chris (10. mai 2008). «Terry Wogan is a problem, says Eurovision chief». *The Telegraph*.
13. ↑  Press Association (16. april 2016). «Terry Wogan 'totally spoiled' Eurovision, says contest producer». *The Guardian*.
14. ↑  Jostein Pedersen (31. januar 2016). «Dear Eurovision Friends». Pedersens offentlige Facebook-profil. Besøkt 2. desember 2016.
15. ↑  «Radio's Wogan becomes Sir Terry», *BBC News*, 6. desember 2005. Lest 29. desember 2016.
16. 1 2  Zakariassen, Gaute (31. januar 2016). «BBC-veteranen Terry Wogan er død». *nrk.no*.

Eksterne lenker
---------------

* Offisielt nettsted Rediger på Wikidata

* (en) Terry Wogan – kategori av bilder, video eller lyd på Commons Rediger på Wikidata
* (en) Terry Wogan på Internet Movie Database Rediger på Wikidata

* (en) Terry Wogan hos The Movie Database Rediger på Wikidata
* (en) Terry Wogan på MusicBrainz Rediger på Wikidata
* (en) Terry Wogan om ESC
* (en) BBC Radio 2: Wake Up to Terry Wogan

|
|  |
| Forgjenger :**Irlands flagg IrlandCarrie Crowley og Ronan Keating**

 | **Programleder for Eurovision Song Contest**1998 (sammen med Ulrika Jonsson) | Etterfølger :**Israels flagg IsraelDafna Dekel, Sigal Shachmon og Yigal Ravid** |

|  |  |
| --- | --- |
| Oppslagsverk/autoritetsdata | Encyclopædia Britannica **·** Geni **·** VIAF **·** LCCN **·** ISNI **·** BNF **·** BNF (data) **·** SUDOC **·** BBC Things **·** MusicBrainz
 |